《庐江叟》
明代·李之世

庐江叟，庐江叟。扁舟横竹竿，得鱼且沽酒。朝钓庐江浔，暮宿庐江口。

秋晚庐江木落时，风袅垂杨飏钓丝。绿蓑细雨归何处，炊烟一缕傍江湄。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。